PSALM 6 (3) - www.bybelkennis.co.za
by Coen Slabber · Published 25/05/2017 · Updated 31/05/2017
36:6 – 11: God.
Lynreg teenoor die kwaad van die goddelose staan die goedheid van God. Sy liefde en trou reik tot in die wolke; sy reg en geregtigheid is dieper as die see; die Here sorg vir al wat lewe; Hy beskerm gelowiges teen hulle vyande; Hy laat hulle eet en drink uit die oorvloed van sy genade. Hy is vir hulle die bron van die lewe. Lewe kom net van God af – sy lig is lewe. Daarom bid die psalmis: Laat u liefde bly by dié wat U erken en u trou bly by dié wat opreg is. God se trou en liefde bly vir altyd en is oral.
Anders as die opstandige het die gelowige niks oor homself te sê nie. Om die waarheid te sê Here is die eerste woord in hierdie gedeelte.
36:12 – 13: Die gelowige se gebed.
Na sy vergelyking tussen God en die goddelose bid die gelowige tot God vir sy liefde en trou. Hy vra dat God hom nie aan die goddeloses se genade moet oorlaat nie. Hy sluit sy gebed af met 'n oordeel oor die goddeloses: Hulle sal val net daar waar hulle is; hulle word platgeslaan en kan nie weer opstaan nie.
Hierdie verse kan as 'n koor beskou word – die gemeente se reaksie op die voorafgaande. Ek het 'n keuse:
Ek kan my skaar by die goddeloses en dié wat onreg doen. Dit beteken opstand teen God en ondergang; of
Ek kan na die woord van God luister en sy dienaar wees. Dit hou by alles wat goed is, want God is die bron van lewe. Deur Hom lewe die mens.